64-jarige kry tweeling; ander kind weggeneemŉ 64-jarige vrou van Spanje het vandeesweek lewe aan ŉ gesonde tweeling geskenk (Foto: Recoletas) ŉ 64-jarige vrou van Spanje het vandeesweek lewe aan ŉ gesonde tweeling geskenk. Dit volg nadat dié einste vrou in 2011 op 58-jarige ouderdom geboorte aan haar eerste dogter gegee het. Die Recoletas-hospitaal in die noorde van Spanje het in ŉ verklaring gesê die vrou, wat nie geïdentifiseer wil word nie, het die tweeling, ŉ seun en ŉ meisie, met behulp van ŉ keisersnee in die wêreld gebring. Volgens die hospitaal is die geboorte ŉ “uitsonderlike en besonderse geval”. Twee ginekoloë, twee pediaters en twee vroedvroue was by die geboorte betrokke om te verseker dat alles glad verloop. Volgens CBS is die vrou se dogter (6) in welsynsorg omdat sy nie skoolgaan nie en daar nie ordentlik na haar omgesien word nie. ŉ 64-jarige vrou van Spanje het vandeesweek lewe aan ŉ gesonde tweeling geskenk (Foto: Recoletas) Recoletas-hospitaal het ook aan dié webwerf bevestig dat hulle met ŉ gemeenskapswelsynsorganisasie beraadslaag om te besluit of die vrou daartoe in staat sal wees om na die tweeling om te sien. Die vrou moet glo ook ŉ reeks ondersoeke voltooi om te verseker dat sy bevoeg is. Sy het glo etlike maande vantevore in vitro-behandeling in die VSA ondergaan om met die tweeling swanger te raak. In April verlede jaar het ŉ Indiese vrou, Daljinder Kaur, op 70 jaar lewe aan ŉ seun geskenk. Dié baba was haar eersteling uit haar huwelik met haar 79-jarige man. Wetgewing in Spanje verhoed nie vroue om swanger te raak ná ŉ sekere ouderdom nie. Bron: Recoletas, CBS